Planen for en mulig alliert invasjon i Norge var å splitte landet i to rundt Nord-Trøndelag og sørlige Nordland, og dermed isolere de tyske troppene i nord (Operasjon Jupiter). LARK startet sine operasjoner i Trøndelag den 10. februar 1942, da Odd Sørli og Arthur Pevik kom til Trondheim fra Storbritannia. Gruppens oppgave var å begynne opplæring av menn i våpenbruk og geriljataktikk. Innen april 1942 hadde LARK blitt forsterket med Evald Hansen, Herluf Nygaard, Olav Krause Sættem og Arne Christiansen, mens Pevik dro tilbake til London hvor han skrev en omfattende rapport til Major Malcolm Munthe. Senere samme år reiste Sættem, Christiansen, Hansen og Sørli til Stockholm. I denne perioden var LARK hovedsakelig opptatt med planer om å senke det tyske slagskipet Tirpitz, som på den tiden befant seg i Trondheimsfjorden. Nygaard og Hansen ble fanget og torturert i desember 1942; Nygaard klarte senere å rømme, mens Hansen døde på Falstad.